तेंदुलकर ट्विटर फॉलोवर्स में भी शिखर पर  
सचिन ने माइक्रो ब्लॉगिंग वेबसाइट ट्विटर पर फॉलोवर्स की जंग में शशि थरूर को मात देकर नंबर एक का खिताब अपने नाम कर लिया है।
क्रिकेट के लगभग सारे रिकॉर्ड अपने नाम कर चुके मास्टर ब्लास्टर सचिन तेंदुलकर ने माइक्रो ब्लॉगिंग वेबसाइट ट्विटर पर फॉलोवर्स की जंग में पूर्व विदेश राज्यमंत्री के शशि थरूर को मात देकर नंबर एक का खिताब अपने नाम कर लिया है।  रिकॉर्ड के शहंशाह तेंदुलकर के चाहने वालों की संख्या बुधवार को अब तक शीर्ष पर चल रहे राजनीति और कूटनीति के धुरंधर खिलाड़ी शशि थरूर से भी ज्यादा हो गई। ट्विटर पर लिटिल मास्टर के प्रशंसकों की संख्या रिकॉर्ड 979,227 है जबकि ट्विटर मिनिस्टर के नाम से मशहूर शशि थरूर के मात्र 979,072 फॉलोवर हैं। इस तरह थरूर अब दूसरे नंबर पर पहुंच गये हैं। ट्विटर की पिच पर काफी देर से बल्लेबाजी करने उतरे मास्टर ब्लास्टर ने हिंदी फिल्म जगत के शहशांह अमिताभ बच्चन, बालीवुड के बादशाह शाहरूख खान, मिस्टर परफेक्शनिस्ट के नाम से मशहूर आमिर खान, दबंग सलमान को भी प्रशंसकों के मामले में मीलों पीछे छोड़ चुके हैं।  हाल ही में सपन्न हुए विश्वकप क्रिकेट में शानदार प्रदर्शन के बाद सचिन के चाहने वालों की संख्या बड़ी तेजी से बढ़ोत्तरी हुई है। शतकों के शहंशाह तेंदुलकर और ट्विटर के धुरंधर खिलाड़ी शशि थरूर के बाद देशी गर्ल प्रियंका चोपड़ा का नंबर आता है। ट्विटर पर प्रियंका के 940,783 फालोवर्स के साथ तीसरे नंबर पर हैं।  देशी गर्ल के बाद चौथे नंबर पर बालीवुड के बेताज बादशाह शाहरूख खान का नंबर आता है। एक समय में ट्विटर पर तेंदुलकर से काफी आगे चल रहे किंग खान के चाहने वालों की संख्या 850,891 है। बॉलीवुड के महानायक अमिताभ बच्चन 705,484 फालोवर्स के साथ पांचवें नंबर पर हैं। जबकि ट्विटर पर अक्सर सक्रिय रहने वाले चुलबुल पांडे सलमान खान 661,032 फालोवरों के साथ छठें नंबर पर हैं।  हिंदी फिल्मों के दबंग स्टार सलमान खान के बाद सातवें नंबर पर दीपिका पादुकोण का नंबर आता है। ट्विटर पर दीपिका के चाहने वालों की संख्या 645,773 है। आजकल ट्विटर से काफी दूर दूर चल रहे मिस्टर परफेक्शनिस्ट आमिर खान 637,129 फालोवरों के साथ आठवें नंबर पर हैं। आमिर खान के बाद डिंपल गर्ल के नाम से मशहूर प्रीति जिंटा नौवें नंबर पर हैं जिनके ट्विटर पर 577,916 फालोवर हैं।  इस क्रम में 10वें नंबर बालीवुड के सुपरमैन रितिक रोशन का नंबर आता है जो 549,226 फालोवर्स के साथ 10वें नंबर पर हैं। इन सबके अलावा ट्विटर पर मौजूद तेंदुलकर के साथी क्रिकेट खिलाड़ी महेंद्र सिंह धोनी, युवराज सिंह, वीरेद्र सहवाग और गौतम गंभीर भी फालोवरों के मामले में तेंदुलकर से पीछे चल रहे हैं।  क्रिकेट की दुनिया की तरह ही ट्विटर की पिच पर भी मास्टर ब्लास्टर ने शाही अंदाज शुरूआत करते हुए रिकॉर्ड कायम किया था। तेंदुलकर के ट्विटर पर उतरने की खबर जंगल की आग की तरह फैली और सचिन ने मात्र पहले ही दिन रिकार्ड 85 हजार फालोवर जुटा लिये। गत वर्ष पांच मई को रात साढ़े 11 बजे ट्विटर की दुनिया में अवतरित हुए तेंदुलकर ने एक साल से भी कम समय में फालोवरों के मामले में ट्विटर पर सक्रिय बलीवुड हस्तियों, राजनेताओं, खिलाडियों को पीछे छोड़ दिया। तेंदुलकर ट्विटर पर मित्रों को चुनने के मामले में थोड़े सतर्क नजर आते हैं। वह सिर्फ सात लोगों को फालो करते हैं जिनमें होरमज्द सोराबजी, युवराज सिंह, अमिताभ बच्चन, अबर ट्विटर, जहीर खान, अतुल कस्बेकर और फार्मूला वन कार चालक नरेन कार्तिकेयन हैं।